Expediția britanică în Tibet
Expediția britanică în Tibet, cunoscută, de asemenea, ca Invazia britanică a Tibetului sau Expediția Younghusband în Tibet, a început în decembrie 1903 și a durat până în septembrie 1904. Expediția a fost efectiv o invadare temporară a Tibetului de către forțele militare ale Indiei Britanice sub auspiciile Comisiei de Frontieră între Sikkim și Tibet, a cărei pretinsă misiune era stabilirea unor relații diplomatice și rezolvarea disputei cu privire la frontiera între Tibet și Sikkim. În secolul al XIX-lea, britanicii au cucerit Birmania și Sikkimul, ocupând întreaga zonă de sud a Tibetului. Regimul tibetan Ganden Phodrang, aflat sub stăpânirea administrativă a dinastiei Qing, a rămas singurul stat himalayan nesupus influenței britanice.